九月廿一自虎林回同程曉崖游梅巖
作者：徐瑞
朝代：宋

paragraphs: 弛擔息虛館，釋屩解行纏。
一笑得妙士，揖我謂我儇。
相携履巉岩，共訪梅花仙。
石門歘谺豁，空洞別一天。
徐行呼二豎，秉炬導其前。
沿崖異草垂，繞逕秋香妍。
行行漸深入，響答殊清圓。
下有苔磴峙，上有孔穴穿。
深處窅如穽，曠處平如田。
或如人坐立，或如獸蹲跧。
古石列怪狀，時聞滴幽泉。
向來開天牖，坐看日月旋。
兒童撞嵌岩，如鐘鼓咽咽。
領覽不能盡，荒幻難言宣。
我從虎林來，足繭歸心懸。
舉瓢挹危露，塵肺聊用湔。
清寒不可留，欲去還延緣。
賦詩紀茲游，絕筆憑誰鎸。